[Video] Gewaagde reddingspoging om vensterwasser te redFoto: Rescue Care Die Durbanse brandweer moes Saterdag ontbied word om ŉ vensterwasser te red nadat hy agt verdiepings bo die grond in die moeilikheid beland het. Garrith Jamieson, woordvoerder van Rescue Care, het gesê die man was omstreeks 11:15 besig om vensters van ŉ hoë gebou op die hoek van Pine- en Fieldstraat te was toe die toue van sy harnas weens sterk winde verstrengel geraak het. Paramedici van verskillende ambulansdienste, die polisie se soek-en-reddingseenheid en die brandweer is na die toneel ontbied. Volgens Jamieson het reddingswerkers ŉ venster gebreek in ŉ poging om die man te help, maar kon hom nie só bereik nie. Werner Vermaak, woordvoerder van ER24, het gesê twee van die brandweer se reddingswerkers het uiteindelik daarin geslaag om hulself van die dak van die gebou af te laat sak om by die man uit te kom. Sterk winde het die reddingsoperasie erg bemoeilik, maar hulle kon uiteindelik daarin slaag om die man te laat afsak tot op ŉ balkon op die tweede verdieping. “Die man is deur paramedici ondersoek, maar hy was ongedeerd en net getraumatiseerd deur wat gebeur het,” het Vermaak gesê.